CELEX: 32006R1022
Language: sk
Date: 2006-07-05 00:00:00
Title: Nariadenie Komisie (ES) č. 1022/2006 z  5. júla 2006 , ktorým sa mení a dopĺňa nariadenie (ES) č. 1071/2005, ktorým sa ustanovujú podrobné pravidlá uplatňovania nariadenia Rady (ES) č. 2826/2000 o informačných a propagačných činnostiach pre poľnohospodárske výrobky na vnútornom trhu

6.7.2006   
            
            
               SK
            
            
               Úradný vestník Európskej únie
            
            
               L 184/3
            
         
      NARIADENIE KOMISIE (ES) č. 1022/2006
   z 5. júla 2006,
   ktorým sa mení a dopĺňa nariadenie (ES) č. 1071/2005, ktorým sa ustanovujú podrobné pravidlá uplatňovania nariadenia Rady (ES) č. 2826/2000 o informačných a propagačných činnostiach pre poľnohospodárske výrobky na vnútornom trhu
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 2826/2000 z 19. decembra 2000 o informačných a propagačných činnostiach pre poľnohospodárske výrobky na vnútornom trhu (1), a najmä na jeho článok 4, článok 5 ods. 1 a článok 12,
   keďže:
   
               (1)
            
            
               V článku 3 nariadenia (ES) č. 2826/2000 sú definované kritériá na určenie sektorov a výrobkov, pri ktorých sa môžu realizovať informačné a/alebo propagačné činnosti na vnútornom trhu. Zoznam týchto sektorov a výrobkov je uvedený v prílohe I k nariadeniu Komisie (ES) č. 1071/2005 (2).
            
         
               (2)
            
            
               Podľa článku 5 nariadenia (ES) č. 2826/2000 sa pre každý sektor alebo vybraný výrobok musia stanoviť usmernenia, v ktorých sa definujú všeobecné smerovania kampaní, ktoré sa v daných sektoroch majú uskutočniť. Usmernenia pre sektory a vybrané výrobky sú uvedené v prílohe II k nariadeniu (ES) č. 1071/2005.
            
         
               (3)
            
            
               Nedávna kríza súvisiaca s vtáčou chrípkou destabilizovala sektor s hydinovým mäsom, čo viedlo k značnému zníženiu jeho konzumácie a vyústilo ku kríze dôvery spotrebiteľov. Je preto potrebné, aby sa stanovila možnosť realizovať informačné a/alebo propagačné činnosti v tomto sektore, aby sa trvalo obnovila dôvera spotrebiteľov, najmä prostredníctvom poskytovania adekvátnych informácií.
            
         
               (4)
            
            
               Hydinové mäso by sa preto malo zahrnúť do zoznamu výrobkov, ktoré treba propagovať, a mali by sa ustanoviť usmernenia, v ktorých sa definujú všeobecné línie na realizáciu kampaní pre tento sektor.
            
         
               (5)
            
            
               Nariadenie (ES) č. 1071/2005 by sa malo zodpovedajúcim spôsobom zmeniť a doplniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Spoločného riadiaceho výboru pre propagáciu poľnohospodárskych výrobkov,
            
         PRIJALA TOTO NARIADENIE:
   Článok 1
   Nariadenie (ES) č. 1071/2005 sa mení a dopĺňa takto:
   
               1.
            
            
               Do prílohy I sa vkladá nasledujúca zarážka:
               
                           „—
                        
                        
                           hydinové mäso“.
                        
                     
         
               2.
            
            
               Do prílohy II sa dopĺňa text v prílohe k tomuto nariadeniu.
            
         Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. júla 2006
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. ES L 328, 23.12.2000, s. 2. Nariadenie zmenené a doplnené nariadením (ES) č. 2060/2004 (Ú. v. EÚ L 357, 2.12.2004, s. 3).
   
      (2)  Ú. v. EÚ L 179, 11.7.2005, s. 1.
   
      PRÍLOHA
      Do prílohy II k nariadeniu (ES) č. 1071/2005 sa vkladajú nižšie uvedené usmernenia týkajúce sa hydinového mäsa:
      
         „HYDINOVÉ MÄSO
         1.   Všeobecná analýza situácie
         Kríza dôvery spotrebiteľov voči hydinovému mäsu vyplývajúca z medializácie vtáčej chrípky sa prejavila značným poklesom jeho spotreby. Preto by sa mala posilniť dôvera spotrebiteľov voči hydinovému mäsu s pôvodom v Spoločenstve.
         Preto je potrebné, aby sa poskytovali objektívne informácie o produkčných systémoch Spoločenstva (obchodných normách) a systémoch kvality a kontrolách požadovaných všeobecnými právnymi predpismi, ktoré sa týkajú kontroly a bezpečnosti potravín.
         2.   Ciele
         
                     —
                  
                  
                     Informačné a propagačné kampane sa obmedzujú na výrobky vyrobené v EÚ.
                  
               
                     —
                  
                  
                     Cieľom týchto kampaní je:
                     
                                 —
                              
                              
                                 zaručiť objektívne a úplné informácie o právnych predpisoch Spoločenstva a vnútroštátnych právnych predpisoch týkajúcich sa systémov výroby pre bezpečnosť výrobkov z hydinového mäsa, predovšetkým sprostredkovať spotrebiteľom úplné a presné informácie o obchodných normách,
                              
                           
                                 —
                              
                              
                                 informovať spotrebiteľa o rôznorodosti a organoleptických a nutričných vlastnostiach hydinového mäsa,
                              
                           
                                 —
                              
                              
                                 upriamiť pozornosť spotrebiteľa na spätnú vysledovateľnosť.
                              
                           
               3.   Cieľové skupiny
         
                     —
                  
                  
                     spotrebitelia a združenia spotrebiteľov
                  
               
                     —
                  
                  
                     osoby zodpovedné za nákup v domácnosti
                  
               
                     —
                  
                  
                     inštitúcie (reštaurácie, nemocnice, školy atď.)
                  
               
                     —
                  
                  
                     distribútori a združenia distribútorov
                  
               
                     —
                  
                  
                     novinári a tvorcovia verejnej mienky
                  
               4.   Hlavné odkazy
         
                     —
                  
                  
                     Obchodovanie s hydinovým mäsom na území EÚ je predmetom právnych predpisov Spoločenstva, ktoré pokrývajú celú sieť od výroby cez zabitie po spotrebu.
                  
               
                     —
                  
                  
                     Vykonávajú sa efektívne bezpečnostné opatrenia vrátane kontrol.
                  
               
                     —
                  
                  
                     Všeobecné rady týkajúce sa hygieny pri manipulácii s potravinárskymi výrobkami živočíšneho pôvodu.
                  
               5.   Hlavné nástroje
         
                     —
                  
                  
                     internet
                  
               
                     —
                  
                  
                     styk s verejnosťou prostredníctvom masmédií a reklama (vedecká a odborná tlač, tlač pre ženy, denníky, kulinárske časopisy)
                  
               
                     —
                  
                  
                     styk so združeniami spotrebiteľov
                  
               
                     —
                  
                  
                     audiovizuálne komunikačné prostriedky
                  
               
                     —
                  
                  
                     tlačoviny (letáky, brožúry atď.)
                  
               
                     —
                  
                  
                     poskytovanie informácií v miestach predaja
                  
               6.   Trvanie a rozsah programov
         Programy musia pokrývať aspoň jeden štát alebo viacero členských štátov.
         Dvanásť až dvadsaťštyri mesiacov, pričom sa uprednostňujú viacročné programy so stanovenými cieľmi pre každú etapu.“